২ মোটরসাইকেলের সংঘর্ষে নিহত ২ | The Daily Star Bangla
১১:৩৯ পূর্বাহ্ন, জুন ০৬, ২০১৯ / সর্বশেষ সংশোধিত: ১২:২৫ অপরাহ্ন, জুন ০৬, ২০১৯
বাগেরহাটে ২ মোটরসাইকেলের সংঘর্ষে নিহত ২
বাগেরহাট-পিরোজপুর মহাসড়কে দুটি মোটরসাইকেলের মুখোমুখি সংঘর্ষে দুইজন নিহত হয়েছে। এতে আরও একজন গুরুত্বর আহত হয়েছেন।
গতকাল (৫ জুন) রাতে মহাসড়কের মোরেলগঞ্জ উপজেলার মহিষপুরা এলাকায় এ হতাহতের ঘটনা ঘটে।
নিহতরা হলেন, পিরোজপুর সদর উপজেলার কুমারখালি গ্রামের মহাদেব সাহার ছেলে স্বপন সাহা (২৬) এবং একই এলাকার আফজাল খানের ছেলে শাওন খান (২৬)। গুরুত্বর আহত একই এলাকার মহিদ শেখের ছেলে রহিম শেখ (২৬)-কে উদ্ধার করে প্রথমে পিরোজপুর সদর হাসপাতাল এবং পরে খুলনা মেডিকেল কলেজ হাসপাতালে নেওয়া হয়েছে।
স্থানীয়দের বরাত দিয়ে মহিষপুরা পুলিশ ফাঁড়ির উপ-পরিদর্শক মো. রাজেদ আলী বলেন, রাতে পিরোজপুর থেকে একটি মোটরসাইকেলে চড়ে স্বপন সাহাসহ তিনজন বাগেরহাটের দিকে যাচ্ছিলেন। বলেশ্বর সেতু থেকে নেমে মহিষপুরায় আসলে বিপরীত দিক থেকে আসা পিরোজপুরগামী অন্য একটি মোটরসাইকেলের সাথে মুখোমুখি ধাক্কা লাগে। এতে স্বপন সাহার মোটরসাইকেল খাদে পরে যায়। ঘটনাস্থলেই তার মৃত্যু হয়।
পিরোজপুর হাসপাতালে নেওয়ার পরে মারা যান শাওন খান। গুরুত্বর আহত অবস্থায় রহিম শেখকে প্রথমে পিরোজপুর সদর হাসপাতাল এবং পরে খুলনা মেডিকেল কলেজ হাসপাতালে পাঠানো হয়। নিহত স্বপনের মরদেহ মহিষপুরা পুলিশ ফাঁড়িতে আছে। ওদের সাথে ধাক্কা লাগা মোটরসাইকেলটিকে সনাক্তে পুলিশ কাজ শুরু করেছে।